NEALE DONALD WALSCH

New York Times bestseller,
A teljes beszélgetés Istennel szerzője

ISTEN BESZÉL HOZZÁD

Az emberiség kapcsolata
egy felsőbb erővel

ÉDESVÍZ KIADÓ
BUDAPEST

A fordítás az alábbi kiadás alapján készült:

Neale Donald Walsch / GODTALK: EXPERIENCES OF HUMANITY’S CONNECTIONS WITH A HIGHER POWER

Original English version published by Sacred Stories Publishing www.sacredstories.com

Translation rights arranged through Deanna Leah, HBG Productions, Chico USA, 2023

Fordító

Dezséry-Szük Dorottya

Szerkesztő

Lukács Tamás

Olvasószerkesztő

Kótai Kata

Copyright © Neale Donald Walsch, 2023

Hungarian translation © Dezséry-Szük Dorottya, 2024

Hungarian edition © Édesvíz Kft., 2024

Cover design © Édesvíz Kft., 2024

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és gyártásvezető: Dudich Ákos

Tördelő: Skiathos Visuals

Borító: Goart Bt.

Elektronikus formátum
Békyné Kiss Adrien

EPUB ISBN 978-963-507-578-2

MOBI ISBN 978-963-507-579-9

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

TARTALOM

ELSŐ RÉSZ: ISTEN ÜZENETÉNEK MEGÉRTÉSE

Váratlan látogatás

Bárki beszélhet Istennel?

Miért érdemes Istennel beszélgetni?

Isten tényleg meghallgat?

Hogyan beszélhet hozzánk Isten?

MÁSODIK RÉSZ: AZ EMBERISÉG ÉS A FELSŐBB HATALOM KAPCSOLATÁNAK MEGTAPASZTALÁSA

Még az orgonánál is jobb

Utolsó felszólítás Istentől

Isten keze és a gerle

Utazás a szívbe

Viselj szoknyát!

Ne feledd: az én szívemet őrzöd

Válasz az utolsó pillanatban

Az egyezség

Földanya és az üzemanyagszint-jelző

A meghallgatott ima

A túlvilági mosógép

Isten jelenléte

Csak kérj!

Csodababánk

A kis fehér bagoly

Ilyen a gyógyulás

A félelemtől a bizalomig

Megélni a csodát

Angyalom, George

A kihívások soha nem érnek véget

HARMADIK RÉSZ: ÖSSZEGZÉS

Eszközök az Istennel való kommunikációhoz

Addig üsd a vasat, amíg izzik

Most pedig térjünk Istenre

Beszéljünk az ébredésről

A legjobb ötlet, amivel előrukkolhatsz

Pár hálás szó

A közreműködőkről

A szerzőről

Ahol létezés van, ott az Isten.

― ECKHART MESTER

VÁRATLAN LÁTOGATÁS

Figyelj csak! Isten beszél hozzád.

Szerinted miért éppen most került a kezedbe ez a könyv? Véletlenszerű események összjátékaként? Így adódott? Így hozta a helyzet? Komolyan gondolod, hogy az életed egy olyan szakaszában, amikor sürgősen válaszokra van szükséged, merő véletlenségből találsz rá erre a kötetre?

Persze megértem, ha azt gondolod, hogy nem túl valószínű, sőt egyenesen lehetetlen, hogy Isten – ha egyáltalán létezik – beszélni akarjon hozzád, éppen hozzád, pont most. Miért is akarna?

Vizsgáljuk meg a kérdést tágabb perspektívából. Mi van, ha Isten bármikor szívesen beszédbe elegyedik veled, sőt nemcsak veled, hanem mindannyiunkkal? Nemcsak a pápával, szentekkel és bölcsekkel, de alkalomadtán még spirituális tanítókkal és szerzőkkel is. Tegyük fel, Isten szívesen beszélget bárkivel, akinek szüksége van rá. Vagy feltételezzük, ami még izgalmasabb, hogy Isten szüntelenül kommunikál velünk még akkor is, amikor nem is keressük aktívan a beszélgetés lehetőségét.

Az a helyzet, hogy mindkét feltevés megalapozott.

Ja, és persze igen, Isten létezik. Ez is igaz állítás.

A felsőbb hatalom nem feltétlenül olyan, amilyennek elképzeled, ha hiszel egyáltalán a létezésében. Utalhatunk rá úgy, hogy ő (akár férfi, akár női mivoltában) élet, forrás, tiszta energia, ősesszencia, világegyetem stb. Isten mindenképpen valóságos, és ezzel a nagyon is valóságos Istennel folytatott kommunikáció megváltoztathatja az életedet.

De várj csak – mondhatnád még az előző kérdésre várva a választ. – Tényleg tudnom kell, miért is akarna megszólítani engem ez a szerinted létező „Isten” így hirtelen, ha nem is kerestem a társaságát?

A válasz az, hogy de igen, kerested. Meglehet, nem tudsz róla, vagy nem tudod felidézni, hogyan, de így történt.

Az életedben semmi sem történik anélkül, hogy be ne vonzanád. A kellemes, a kellemetlen, a várt és a váratlan események, az élet apró mozzanatai, élményei, körülményei, feltételei, helyzetei, problémái mind olyan dolgok, amiket magadhoz vonzottál. A kérdés csak az, hogy tudatosan vagy öntudatlanul, aktívan vagy passzívan, szándékosan vagy akaratlanul, céltudatosan vagy véletlenül tetted.

Az Istennel folytatott kommunikációt jelen esetben tudattalanul és passzívan vonzhattad be, azonban biztosítalak arról, hogy akár hiszed, akár nem, a benned rejlő energia vonzotta és juttatta el hozzád e kötetet.

Rendben – mondhatnád. – Tegyük fel, hogy ez így van. Viszont a könyv nyitómondata szerint Isten az, aki beszél hozzám. Lehet, hogy a kötet felkeltette az érdeklődésem, de merőben más ügy magát a könyvet Isten közvetlen kommunikációjának nevezni. Csak azért döntöttél úgy, hogy az első könyved beszélgetés Istennel, mert te annak tekintetted?

Nem.

Jó kérdés, de a válaszom: nem. Sokkal lenyűgözőbb, nyomósabb, hihetőbb és meggyőzőbb okokból ítéltem a történteket az istenivel való közvetlen kommunikációnak. Te is megérezheted ezeket e kötet elolvasása után.

Szögezzük le: nem állítom, hogy e könyv minden egyes szava egyenesen a világegyetem legfelsőbb hatalmától való. Azt viszont igen, hogy a hozzád ebben a pillanatban érkező könyv neked szánt fő üzenete Istentől jön, mégpedig – csodálatos barátom, dr. Elisabeth Kübler-Ross pszichiáter és szerző szavaival élve, akinek egykor személyi asszisztense voltam – „isteni közbeavatkozás” révén.

A következő kérdés pedig az, hogy milyen módon kommunikál velünk a Mindenható. Tapasztalatom és felfogásom szerint nemcsak szavakkal, hanem néha kizárólag tettek, események, látomások, képek, illatok, hangok, elképzelések, érzések, különböző személyes élmények és a fizikai világ egy sor jelensége révén.

Történt már veled olyan, hogy egy nagyszerűnek érzett meglátás helyénvalóságán töprengtél, és pontosan akkor hullócsillagot pillantottál meg az égen?

Szerinted ez csak úgy megtörtént?

Volt már olyan, hogy a piros lámpánál álltál, majd induláskor hirtelen késztetést éreztél arra, hogy lelépj a gázpedálról, és padlóféket nyomj láthatólag ok nélkül? És abban a pillanatban a semmiből felbukkanva egy kocsi száguldott át előtted a kereszteződésben?

Úgy gondolod, mindössze szerencséd volt, hogy nem történt veled szörnyű baleset?

Kínáltak már baráti vendégségben ínycsiklandó desszerttel úgy, hogy mielőtt a villádat a felfújtba mélyesztetted volna, beugrott, hogy biztos, ami biztos, rákérdezel, tartalmaz-e rákfélét? Mire a válasz persze „igen” volt.

Véleményed szerint a puszta szerencsén múlt, hogy végül nem kellett mentőt hívni anafilaxiás sokk miatt, hiszen súlyosan allergiás vagy erre a hozzávalóra?

Én mindegyik fenti helyzettel szembekerültem már, és biztos vagyok benne, hogy mindenkinek akad egy-egy sztorija a „sorssal” való találkozásról.

Visszakanyarodva a jelen pillanathoz: tényleg azt hiszed, e könyv a semmiből bukkant fel a látóteredben vagy hullott az öledbe?

Én inkább azt mondanám, te hívtad magadhoz, valamilyen szinten te áhítoztál egy Istenről szóló, vele folytatott beszélgetésre, és nem merő véletlen vagy egybeesés az, hogy „csak úgy megjelent” az életedben egy minden oldalán Isten neked szóló üzenetét tartalmazó kötet.

BÁRKI BESZÉLHET ISTENNEL?

Érdekes tény, hogy többen hisznek a felsőbb hatalom létezésében, mint amennyien nem, a hívők pedig nyíltan vallják, hogy Isten mindenkit közvetlenül szólít meg.

Az elmúlt években a kultúrantropológusok számos olyan kutatást végeztek különböző országokban, amelyeknek a középpontjában egyetlen kérdés állt: hiszed, hogy létezik egy felsőbb hatalom? Az eredmények szerint tízből nyolc fő válaszolt igennel, kulturális háttértől függetlenül.

Hadd ismételjem meg: az istenhívők nagy többsége úgy tartja, hogy Isten beszél az emberekhez. Ezt kevesen kérdőjelezik meg.

Azt mondták nekünk, hogy Isten közvetlenül szólt Énokhoz és általa, és sokan úgy tartják, ez igaz. Azt mondták nekünk, hogy Isten közvetlenül szólt Mózeshez és általa, és ezt szintén sokan tartják valósnak. Azt mondták nekünk, hogy Isten közvetlenül szólt Zoroaszterhez és általa, aminek a valóságosságával szintén sokan egyetértenek. Azt mondták nekünk, hogy Isten közvetlenül szólt Jézushoz és általa, és ezt is sokan elfogadják. Azt mondták nekünk, hogy Isten közvetlenül szólt Mohamedhez és általa, aminek igazságával szintén sokan egyetértenek.

Nemcsak olyanok állítják, hogy közvetlenül kommunikáltak Istennel, akik sok száz vagy ezer éve éltek. Ilyen például a perzsiai Teheránban (a mai Irán területén) 1817. november 12-én született Mirzá Hoszejn-Ali, aki nyolc évvel a 20. század kezdete előtt hunyt el. Állítása szerint több isteni kinyilatkoztatásban részesült, felvette a Baháalláh nevet, és az élményeiből kiindulva megalapította a ma már világszerte milliók által gyakorolt bahái hitet.

Mind a mai napig egyre többen lépnek közvetlen kapcsolatba a Mindenhatóval, erre majd a kötet második részében mutatok példákat. Persze nem mindenki alapít új vallást az Istennel folytatott kommunikációja nyomán, az azonban biztos, hogy az ezt átélők szinte mindegyikének átalakul a személyisége, örökre megváltozik az élete, főleg akkor, ha a gyakorlatba is átülteti az Istentől hallottakat.

ERETNEKSÉG, ELMEZAVAR VAGY MAGA A VALÓSÁG?

A fent említett rendkívül különleges, széles körben ismert eseteken túl a legtöbben abban is egyetértenek, hogy bárki beszélhet Istenhez ima, könyörgés vagy dicsőítés formájában. Azzal azonban nem mindenki ért egyet, hogy Isten válaszolni is szokott-e. Úgy gondolják, ez a feltételezés vagy szentségtörés, vagy az elmezavar gyümölcse.

Valójában egyik sem, ez maga a valóság.

Isten szünet nélkül beszél mindannyiunkhoz, amit mi általában másként címkézünk: női megérzésnek, éleselméjűségnek, megvilágosodásnak vagy akár isteni szikrának hívjuk, de átélhetjük éles felismerésként vagy hirtelen felindulásként is.

Mondhatjuk azt is, hogy ezek a jelenségek mindenféle előjel nélkül, „derült égből villámcsapásként” történnek meg velünk. Nincs magyarázatunk rájuk, az mégsem jut az eszünkbe, sőt esetleg kényelmetlen számunkra, hogy Isten üzeneteként értelmezzük őket. Hiszen nem akarjuk, hogy kinevessenek, kirekesszenek, noha úgy gondoljuk, tényleg Isten suttog ilyenkor a fülünkbe.

Ekkor pedig felmerülhet benned: „Várj egy percet. Az előbb azt mondtad, Isten közvetlenül kommunikál azokkal, akik beszélgetni szeretnének vele. Most meg azt mondod, folyamatosan beszél mindannyiunkhoz? Akkor melyik az igaz?”

Mindkettő.

Ugyanis mindannyian folyamatosan keressük Isten társaságát, még azok is, akik elvileg nem hisznek a felsőbb hatalomban.

Energiacseréről van szó.

Energia az egész élet, mi, emberek pedig, és rajtunk kívül minden más – növények, állatok, kövek, hegyek, bolygók, napok, csillagok, felhők, szelek, rovarok, ami csak tetszik – energiát sugároz. Energiából épülünk fel, energiát nyelünk el és vetítünk ki minden egyes pillanatban.

Az élet legnagyobb titkainak megfejtésére irányuló vágyunk a legmagasabb rendű szellemi, érzelmi és spirituális energiánk kivetülése, ahogyan az égetően sürgős és mélyen személyes dilemmáink megoldása iránti fohász is.

A bensőnkből kiáltunk ilyenkor egy rajtunk kívül állóhoz. Akár Istennek hívjuk ezt a valamit, akár nem, a kiáltásunkra azonnal érkezik válasz.

Még akkor is, ha nem komoly válsághelyzettel vagy valódi szerencsétlenséggel kell szembenéznünk, hanem csak apróbb frusztrációkkal és mindennapi kihívásokkal, felsóhajtunk, és őszintén vágyunk valamiféle útmutatásra valahonnan – ha csak belülről is, ahol reményeink szerint mások hasonlói problémáinak emléke, az azokból leszűrt tanulság, bölcsesség rejlik.

Ha hiszünk Istenben, így próbálunk beszédbe elegyedni vele, hozzáférni a világegyetem bölcsességének és tudásának forrásához. Helyzetünkkel vagy nehézségünkkel kapcsolatban kérünk több információt annál, mint amennyi általunk elérhető.

Vallom, hogy e kiáltásra érkezett válaszként talált meg ez a kötet is, amelyet most éppen a kezedben tartasz.

Azt, hogy állandóan beszélünk Istenhez, úgy értem, hogy mindig könnyedségért, békéért, örömért, tudásért és szeretetért áhítozunk, ezt a vágyunkat pedig életünk minden pillanatában kivetítjük a külvilágba. Az ember veleszületett reményei, álmai, igényei és vágyai ezek.

Ennek az energiának a rezgése úgy járja át a világegyetemet, mint az Isten ajtaján megnyomott csengő hangja. Meglehet, hogy nem keressük aktívan az Istennel való beszélgetés lehetőségét, de mindannyian reménykedünk egy kellemes napban, hétben, évben és életben. Amikor pedig Isten kitárja az ajtót, és megkérdezi, miben segíthet, a szívünk és az elménk akár szavak nélkül is kifejezi vágyainkat.

Úgy érzem, most már arra a kérdésre kezdtem válaszolni, amely a következő rész bevezető témája lesz.

MIÉRT ÉRDEMES ISTENNEL BESZÉLGETNI?

Mindannyiunk életében akadnak pillanatok, amikor a fizikai világban való mindennapi létezés soha véget nem érő kihívásaival szembesülve egyszerűen térdre rogyunk – gyakran képletesen, de néha ténylegesen is.

Éppen ezekben a pillanatokban számíthat rengeteget az Istennel való beszélgetés. Általa jobban átláthatjuk a helyzetünket, erősíthetjük az állóképességünket, és megújíthatjuk az elszántságunkat, a kapott információ pedig olyan módon élesztheti újjá a lelkünket, amely nemcsak lehetővé teszi a továbblépést, de motivál, lelkesít, és ihletet is ad hozzá.

Sokszor kizárólag Isten üzenete képes erre. Idézzük fel, amit korábban mondtam: Isten nemcsak szavakkal, de a fizikai világ jelenségein keresztül is szól hozzánk. Említettem például egy tökéletesen időzített hullócsillagot és a váratlan késztetést, hogy „beletapossunk a fékbe”, ami nemcsak autóban ülve történhet meg, hanem lélekben is. Isten üzenete olyan könyvként is megjelenhet az életedben, amelyet hónapokkal vagy évekkel korábban eszedbe sem jutott volna elolvasni.

Légy hát nyitott a Mindenható üzeneteire akkor is, ha nem hiszel a létezésében, de akkor is, ha igen, ám úgy gondolod, közvetlenül veled soha nem beszélne.

SZEMLÉLETMÓDOK, SZEMSZÖGEK ÉS LEHETŐSÉGEK

Az energiánk megváltozásával a jövőnk is változik. Emlékszel, amikor említettem, hogy az energia teremt mindent?

Persze talán nem pont ezekkel a szavakkal fejeztem ki magam, pedig így kellett volna. Azt viszont biztosan kijelentettem, hogy minden létező energiából épül fel, ebből következően pedig az energia alakít minden történést is körülöttünk.

Az energiák hatnak egymásra, amit azzal is bizonyíthatunk, hogy forró vizet öntünk jéghideg vízbe, vagy különösen szeretetteljesen beszélünk életünk párjához. Az adott energia ezekben az esetekben energiaváltozást idéz elő más dolgokban.

A változás a teremtés szinonimája. Ha valami megváltozik, már nem lesz olyan, mint korábban volt, hanem újjáalakul.

A „gondolat” is energia, amit mérni, akár érezni is lehet. Akkor is érezheted mások rólad alkotott gondolataid, ha hangosan nem fejezik ki azokat. Ugyanígy, mások is érezhetik a te magadról alkotott gondolataidat még akkor is, ha azokat nem mondod ki.

Azt is tudjuk, hogy a gondolatok teremteni, létrehozni is tudnak, képesek következményeket elérni.

Ha azt gondolod, hogy létezik Isten, aki képes közvetlenül szólni az emberekhez, hozzád is, akkor valószínűleg azon kapod magad, hogy gyakorlatilag éjjel-nappal, de az utad legfontosabb pillanataiban egészen biztosan Istenhez beszélsz. És igen, gyakran megtapasztalhatod azt is, hogy ő is beszél hozzád.

A kihívás az, hogy kultúránk nem fogadja el egyetemesen ennek az élménynek a valóságosságát, ami miatt támogatást sem kapunk annak a befogadására. Sokan a képzelet játékának, hiú ábrándnak vagy egyenesen önámításnak bélyegezve fokozzák le ezt a tapasztalást.

Ha azonban visszautasítjuk a társadalom arra irányuló szkepticizmusát és kétkedő reakcióját, hogy Isten közvetlenül és személyesen szól hozzánk, vagyis mindenkihez külön-külön, egyértelműen szélesíthetjük a látókörünket. Tágabb perspektívából szemlélhetjük az életet, ha meghalljuk, amit mondani akar – millió módon, ezer meg ezer pillanatban, életek százán keresztül.

Akik meghallgatják Isten üzenetét, és aszerint járnak el, nemcsak a látószögüket szélesítik, de a kilátásaikat is bővítik, így esetükben drámaian megnő annak az esélye, hogy a jövőjüket valódi öröm, boldogság, egyéni teljesítmény, mély belső béke és a másokon való segítés jellemezze.

Márpedig ez nyomós ok az Istennel való beszélgetésre.

AMIT EGYÉRTELMŰSÍTENI KELL

Ha Istenről vagy a tőle kapott üzenetekről beszélünk, létfontosságú, hogy teljes mértékben és teljes mélységében értsük Isten valódi természetét. Tisztában kell lennünk azzal, hogy valószerű, érvényes, hiteles és pontos üzenetet kizárólag a Mindenhatótól kaphatunk. Ezek az üzenetek a következő jellegzetességekkel bírnak:

1. Isten üzenetei mindig a javadat akarják.

2. Isten üzenetei pozitív, szeretetteljes energiát közvetítenek.

3. Isten soha nem küld olyan üzenetet, amely mások megbántására vagy bántására buzdítana.

Sajnálatos módon téveszméktől hajtva emberek gyakran folyamodtak mások megkárosításához, sőt gyilkoláshoz, mondván, Isten utasította őket erre. Több háborút vívtak Isten nevében és a vallás zászlaja alatt, mint bármely egyéb okból.

Hogyan lehetnek képesek erre az emberek? Sokan gondolkoztunk már ezen. Még a Bibliában is az áll, hogy az embert Isten szólította fel az öldöklésre. Ha számológéppel a kezünkben olvassuk a Bibliát, a haláleseteket összeadva arra jutunk, hogy Isten különféle okokból milliók életének kioltását rendelte el.

Ez vajon igaz lehet?

Egyáltalán nem.

Igaz az, hogy ilyen jellegű parancsok valóban megjelennek a Bibliában, az azonban nem, hogy Isten adta volna őket. Szerintem e szakaszok szerzői sajnálatos módon tévképzetek rabjai voltak.

Honnan ismerhetjük fel az Istentől származó üzeneteket? A három fenti kritériumon túl úgy is tesztelhetjük az üzenetek hitelességét, hogy közvetlen kommunikációba lépünk az istenivel. Egy nap az emberiség egésze pontosan és teljességében érteni fogja az isteni minőség természetét, és azt, miért lehetetlen, hogy Isten egy élet kioltására adjon parancsot.

ISTEN ÜZENETE A VILÁGNAK

A tévéstúdió úszott a lámpák erős fényében, a mikrofonok vettek minden zörrenést, a kamerák élesben rögzítettek.

– Tehát állítása szerint személyesen beszélgetett Istennel… akkor árulja el, mi Isten üzenete a világnak?

A műsorvezető Amerika egyik legnépszerűbb reggeli tévéprogramjának a házigazdája volt, aki most arra kért, hogy válaszoljak minden idők legnagyobb kérdésére.

– Össze tudná foglalni pár mondatban? – tette hozzá. – Harminc másodpercünk van.

A fejemben cikáztak a gondolatok. Hogyan is mondhatnám el harminc másodpercben azt, amit Isten a világ tudomására akar hozni?

Aztán mintegy áramütésre meghallottam Isten válaszát a fejemben. Kacsintottam, majd egy olyan bejelentést tettem, ami még engem is meglepett: – Valójában két szóban meg tudom fogalmazni.

A műsorvezető felvonta a szemöldökét, ami egy villanásnyi kétkedésről árulkodott, majd a kamerába meredt: – Hölgyeim és uraim, hallgassanak meg egy olyan embert, aki állítása szerint társalogni szokott a Mindenhatóval. Íme Isten üzenete a világnak… két szóban.

Tisztában voltam vele, hogy világszerte több millió család nézi ezt a műsort, amely számomra esélyt jelentett arra, hogy minden eddig elképzeltnél több emberhez eljuttathassam Isten legfőbb üzenetét. A kamerára szegeztem a tekintetemet, és elismételtem azokat a szavakat, amelyeket éppen akkor kaptam a Mindenhatótól…

– Mindvégig félreértettetek.

A későbbiekben írtam egy könyvet Az üzenet címmel, amelynek ez a két szó lett az alcíme. Talán az a kötet is felkelti majd az érdeklődésed.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen